UKSP 18385-TX1/08,09-Kb- 28	 	            Bratislava 6.8.2009

ROZHODNUTIE

	Mestská časť Bratislava-Petržalka ako príslušný stavebný úrad (ďalej stavebný úrad) podľa § 117 a § 119 ods. 3) zák. č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov podľa § 39a) stavebného zákona a § 46 zákona č. 71/1967 Zb. o správnom konaní v znení neskorších predpisov (správny poriadok) vydáva 

rozhodnutie o umiestnení stavby.

Týmto rozhodnutím sa umiestňuje stavba „ŽSR, Bratislava – Železničné zapojenie letiska M.R.Štefánika, 1.etapa“ na pozemkoch parc. CKN 1741, 3059/28, 3060/8, 3063/45, 3063/51, 3067, 3069/3, 3073/2, 3073/70, 3073/75, 3074/2, 3074/3, 3074/22, 3074/25, 3074/26, 3075, 3076/2, 3077, 3083/4, 3083/12, 3083/15, 3083/16, 3083/17, 3083/19, 3083/24, 3083/26, 3083/27, 3085/1, 3096/1, 3096/3, 3096/38, 3096/39, 3097/2, 3099/1, 3683/2, 3686/1, parc. PK 4921, 4925, 5060/2, 5068/11, 5074, 5075/4, 5332/3, 5335/10 v katastrálnom území Petržalka pre navrhovateľa Železnice Slovenskej republiky, Klemensova 8, Bratislava. 

Stavba pozostáva z týchto objektov:

SO 31-02-30  Petržalka – Kitsee, terénne úpravy
SO 31-05-30  Petržalka – Kitsee, železničný spodok
SO 31-05-31  Petržalka – Kitsee, železničný zvršok
SO 31-05-32  Petržalka – Kitsee, železničný zvršok, demontáž
SO 31-07-30  Káblová chráničková trasa
SO 31-07-70  Prístupová komunikácia k záhradkárskej osade
SO 31-07-71  Prístupová komunikácia z Panónskej cesty
SO 31-07-80  Preložka oplotenia fy Priemyselný park Kopčany a.s.
SO 31-07-81  Preložka oplotenia fy Redevco Slovakia Petržalka s.r.o.
SO 31-07-82  Preložka oplotenia fy KOLPO a.s.
SO 31-09-30  Odkanalizovanie drenážnych vôd
SO 31-10-31  Petržalka – Kitsee, protihlukové steny
SO 31-10-40  Náhradná výsadba
SO 31-13-31  Protidotykové zábrany na diaľničnom moste
PS 31-21-07  Petržalka – Kitsee, traťové zabezpečovacie zariadenie
PS 31-21-02  Petržalka, uviazka traťového zabezpečovacieho zariadenia smer Kitsee
PS 31-21-03 	 Petržalka – Kitsee, demontáž TZZ
PS 31-21-30 Petržalka – Kitsee, preložka káblov zabezpečovaciho zariadenia žkm 0,300-1,745
PS 31-22-01  Petržalka – Kitsee, prenosové zariadenia
PS 31-22-02  Petržalka – Kitsee, elektrický zabezpečovací systém
PS 31-22-03  Petržalka – Kitsee, kamerový systém
SO 31-22-30  Výstavba opto-rúr
SO 31-22-31  Optický kábel
SO 31-22-32  Preložka diaľkových káblov ŽSR sžkm 0,314-19,414
SO 31-22-33  Preložka diaľkových optických káblov ŽSR sžkm 0,400-19,414/1,743
SO 31-22-34  Preložka traťových, miestnych káblov ŽSR sžkm 0,400-1.743
SO 31-22-70  Preložka slaboprúdového vedenia Slovak Telekom v žkm 0,635
SO 31-22-71  Preložka slaboprúdového vedenia Slovak Telekom v žkm 1,059
SO 31-22-72  Preložka slaboprúdového vedenia ENERGOTEL v žkm 1,728
SO 31-22-73  Preložka slaboprúdového vedenia SITEL v žkm 1,728
SO 31-22-75  Preložka slaboprúdového vedenia TRANSPETROL v žkm 1,728
SO 31-22-76  Preložka slaboprúdového vedenia MEMOREX v žkm 1,728
SO 31-22-77  Preložka slaboprúdového vedenia SWAN, a.s. v žkm 1,728
SO	31-22-78 Preložka slaboprúdového vedenia Slovak Telekom v žkm 18,804 – 19,416
SO 31-22-30  Ukoľajnenie kovových konštrukcií
SO 31-23-31  Petržalka – Kitsee, prípojka NN pre priecestné zabezpečovacie zariadenie v  sžkm 1,750
SO 31-26-30  Trakčné vedenie

I.   Stavba sa umiestňuje podľa pripojeného situačného výkresu v M 1:1000 (príloha tohto rozhodnutia, ktorá je jeho neoddeliteľnou súčasťou) a podľa dokumentácie na vydanie územného rozhodnutia, pri rešpektovaní podmienok tohto rozhodnutia.

II.   Pre umiestnenie a projektovú prípravu stavby sa určujú tieto podmienky:

A.	Urbanisticko - architektonické podmienky:

Navrhovaná stavba predstavuje zdvojkoľajnenie jednokoľajnej železničnej trate medzi žst. Bratislava Petržalka a štátnou hranicou SR/RR vrátane obnovy dnešnej traťovej koľaje v dĺžke 1325 m. Začiatok stavby je v sžkm 0,400 a koniec je na štátnej hranici SR/RR v sžkm 1,572. V rámci stavby sa vybuduje druhá traťová koľaj v súbehu s existujúcou jednokoľajnou žel. traťou, pričom vedenie navrhovanej druhej koľaje rešpektuje mostné podpery diaľničného mosta a existujúce trolejové stožiare dnešnej elektrifikovanej koľaje. Pre uskutočnenie stavby bude potrebné odstániť na časti pozemkov existujúce stavby.

B.	Podmienky vyplývajúce zo stanovísk dotknutých orgánov a organizácií:

1.	Prístupovú komunikáciu z Panónskej cesty navrhnúť v kategórii MO 8.
2.	Novú komunikáciu od Kopčianskej (prejazd pred št. hranicou SR/RR) po nové prepojenie záhradkárskej osady navrhnúť so šírkou jazdného pruhu min. 3,00 m, s osadením železničných zabezpečovacích zariadení s rampami.
3.	Vypracovať projekt organizácie dopravy počas výstavby a projekt trvalého dopravného značenia, oba spracované odborne spôsobilým inžinierom. Oba POD predložiť na schválenie OK OD Magistrátu hl.m. SR Bratislavy.
4.	Navrhované objekty vonkajšej kanalizácie sú vodnými stavbami podľa § 52 vodného zákona a podliehajú povoleniu štátnej vodnej správy podľa § 26 vodného zákona.
5.	Na výrub stromov s obvodom kmeňa nad 40 cm, meraným vo výške 130 cm a krovitého porastu s plošným priemetom nad 10 cm², sa podľa § 47 ods. 3 zákona č. 543/2002 Z.z. vyžaduje súhlas na výrub drevín orgánu ochrany prírody a krajiny.
6.	Do projektovej dokumentácie pre stavebné povolenie doplniť:
•	rezervovanú trasu pre 2 x 110 kV nadzemné vedenie vrátane ochranného koridoru z TR Petržalka I (ÚPN hl.m.SR Bratislavy, ktorá bude križovať trať pri SO 31-10-31, km 1.152046
•	VTL plynovod DN 200 v km 18,78, ktorý križuje železničnú trať
•	prekládku NN elektro prípojky pre celý areál spoločnosti KOLPO a.s. Preložiť mimo komunikácie v celej dĺžke z areálu Priemyselný park a.s. až po rozvodnú skriňu umiestnenú na skladovej hale KOLPO a.s. 
•	prekládku prípojky vody pre halu č. 2 KOLPO a.s.
•	prekládku kanalizačnej vpuste smerom k hale č. 2 KOLPO a.s.
•	prekládku kamerového a zabezpečovacieho systému areálu spoločnosti KOLPO a.s + telefónnej prípojky
•	prekládku plynovej prípojky pre halu č. 2 KOLPO a.s.
•	nn elektrickú prípojku pre záhradkársku osadu a jednotlivé rozvody ku záhradám
7.	Prístupovú komunikáciu z Panónskej cesty - SO 31-07-71 navrhnúť s min. nosnosťou 40 ton.
8.	Prístupovú komunikáciu do areálu „Priemyselný park Kopčany“ skoordinovať s výstavbou areálu Citroen.
9.	V napojení prístupovej komunikácie na Panónsku cestu v celej dĺžke zapustiť cestný obrubník do betónového lôžka na oddelenie starej a novej úpravy. Zo strany Panónskej cesty odfrézovať 6 cm asfaltového krytu v šírke 2 m a celej dĺžke napojenia a následne položiť asfaltový betón modifikovaný.
10.	Vjazd na prístupovú komunikáciu napojiť na niveletu vozovky Panónskej  cesty tak, aby bol zabezpečený dobrý odtok povrchových vôd, t. z., aby v mieste napojenia  a jeho okolí nestála voda.
11.	V ďalšom stupni PD (stavebné konanie) požiadať príslušný cestný správny orgán (MG - OD) o povolenie napojenia prístupovej komunikácie na miestnu komunikáciu – ul. Panónska cesta,  „Povolenie na rozkopávku“ na dotknutej pozemnej komunikácii, vrátane priľahlej cestnej zelene s platným projektom organizácie dopravy.
12.	K výrubu drevín musíte mať právoplatné rozhodnutie príslušného cestného správneho orgánu (MG-ODP), v ktorom bude určená náhradná výsadba. K žiadosti o vydanie právoplatného rozhodnutia na výrub drevín musíte priložiť fotokópiu vyjadrenia správcu dotknutej zelene.
13.	Dotknutú cestnú zeleň upraviť do pôvodného stavu, rešpektovať odvodňovacie priekopy (dodržať sklony svahov, niveletu zelene a jej odvodňovaciu funkčnosť), rešpektovať a chrániť pred poškodením existujúce stromy a kríky  (aj ich koreňový systém) v zmysle platného zákona a ostatných predpisov o ochrane krajiny a prírody, terén po úprave zatrávniť a trávnik 1 x pokosiť.
14.	Rešpektovať a chrániť pred poškodením zariadenia verejného osvetlenia v správe OCH – vzdušný aj zemný rozvod VO.
15.	Pri križovaní a súbehu navrhovaných rozvodov a prípojok inžinierskych sietí s existujúcimi káblovými podzemnými rozvodmi verejného osvetlenia a cestnej svetelnej signalizácie a žiadame dodržať STN 73 6005 a STN 34 1050.
16.	Všetky  stavebné práce zrealizovať bez prerušenia funkčnosti VO.
17.	So zreteľom na územný záber výstavby a vyvolané, prípadne navrhované úpravy dotknutých rozvodov ZSE, investor zabezpečí prekládku týchto distribučných rozvodov na vlastné náklady, ako aj ostatné energetické zariadenia v súlade so Zákonom 656/2004 Zb., v koordinácii s ich prevádzkovateľom RSS Bratislava.
18.	Rešpektovať všetky energetické zariadenia ZSE Distribúcia a.s. a ich ochranné pásma v zmysle § 36 Zákona č. 656/2004 Z.z. a nadväzných legislatívnych predpisov.
19.	Zemné práce – pri križovaní  a súbehu zariadení ZSE vykonávať so zvýšenou opatrnosťou – ručným spôsobom. Pri prácach dodržiavať bezpečnostné predpisy a ustanovenia príslušných STN.
20.	Navrhované prekládky káblov a nové trasy káblov a káblových chráničiek umiestniť s ohľadom na vytýčené jastvujúce vodohospodárske siete a ich ochranné pásma v zmysle STN 736005.
21.	Navrhované trakčné stožiare umiestniť s ohľadom na jestvujúce vodohospodárske siete a ich ochranné pásma v zmysle zákona č. 442/2002 Z.z. o verejných vodovodoch a verejných kanalizáciách.
22.	Odvodnenie železničnej trate riešiť v celom úseku mimo verejnú kanalizáciu.
23.	Detailne zmapovať všetky telekomunikačné káble v danej oblasti, overiť skutkový stav a prieskum trasy, predložiť výkres výškových parametrov káblových šácht príp. káblov.
24.	Náklady spojené s vybudovaním novej trasy, úpravou o ochranou jestvujúcich telekomunikačných vedení a prekládkou vedení bude znášať investor, /§ 67 ods.4 zákona 610/2003 Z.z. v znení neskorších predpisov/.
25.	Dodržiavať priestorové normy uloženia inž. sietí /STN 73 60 05/ pri výkopových prácach pre kábelové trasy, križovaní a súbehoch s podzemnými telekomunikačnými zariadeniami, treba ich ochrániť chráničkami /PVC trubky, betónové prípadne plastové žľaby/. 
26.	Pred začatím stavebných prác je pre zabezpečenie bezprostrednej ochrany telekomunikačných zariadení nutné trasu optického kábla spoločnosti SWAN, a.s. vytýčiť a prípadne vykopať sondy z ktorých bude zrejmé vedenie trasy pod povrchom.
27.	V jestvujúcej trase, ktorú je potrebné preložiť sa nachádza jedna HDPE rúra spoločnosti SWAN, a.s., priemeru 40 mm, v ktorej je zafúknutý optický prístupový kábel. Optický kábel je potrebné preložiť - vymeniť vždy medzi najbližšími optickými spojkami, tzn. medzi káblovými šachtami Kopčianska – Panónska (cca 2100 m). 
28.	Prekládku samotnej HDPE rúry je možné realizovať pred prekládkou samotného optického kábla. Do prekladanej trasy sa uloží nová HDPE rúra spoločnosti SWAN, a.s., priemeru 40 mm, ktorú dodá SWAN, a.s.
29.	Počas výstavby je pri realizácií zemných prác: všetky zemné práce v pásme káblových vedení vykonávať ručne, oboznámiť pracovníkov, ktorí budú vykonávať zemné práce, s vytýčenou trasou, nad vytýčenou trasou nepoužívať ťažké mechanizmy pokiaľ sa nevykoná ochrana pred mechanickým poškodením, nad vytýčenou trasou je zakázané realizovať skládky materiálov a stavebnej sute, stavebník je zodpovedný za zachovanie vytyčovacích značiek (markerov), bezodkladne oznámiť každé poškodenie zariadenia spoločnosti SWAN, a.s. 
30.	Všetky kolízne situácie počas výstavby, ktoré sa týkajú trasy optických káblov SWAN, a.s., je potrebné riešiť v spolupráci s prevádzkovateľom siete spoločnosti SWAN, a.s., t.j. HEIZER OPTIK, s.r.o. Odborné práce a merania na optických kábloch pri prekládke optickej siete môže vykonávať iba organizácia, ktorá má oprávnenie od prevádzkovateľa siete.
31.	Ďalší stupeň projektovej dokumentácie zaslať na vyjadrenie Obvodnému úradu životného prostredia v Bratislave, Bratislavskej vodárenskej spoločnosti a.s., Západoslovenskej energetike a.s., Slovenskému plynárenskému priemyslu a.s., Slovak Telekom, a.s., Okresnému riaditeľstvu Hasičského a záchranného zboru, Magistrátu hl.m. SR Bratislavy - oddelenie dopravy,  KR PZ v Bratislave, SWAN a.s., TRANSPETROL a.s., Invitel International SK, s.r.o., SITEL s.r.o., Energotel a.s., Národnej diaľničnej spoločnosti a.s., Magistrátu hlavného mesta SR Bratislavy (OD). 

III.	Osobitné podmienky: 

1.	Zabezpečiť dodržanie vyhl. č. 532/2002  Z.z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.
2.	Navrhovateľ je povinný pred začatím stavebných prác zadovážiť si od príslušného stavebného úradu stavebné povolenie podľa stavebného zákona.

IV.	Platnosť územného rozhodnutia:

1.	Toto rozhodnutie podľa § 40 ods. 1 stavebného zákona platí 3 roky odo dňa, kedy nadobudlo právoplatnosť, nestráca však platnosť, pokiaľ bola v tejto lehote daná žiadosť o stavebné povolenie. Ak nebude v tejto lehote podaná žiadosť o stavebné povolenie na všetky stavebné objekty uvedené vo výroku tohto rozhodnutia, územné rozhodnutie v časti týkajúcej sa objektov na ktoré nebola podaná žiadosť o stavebné povolenie stráca platnosť.

2.	Predĺženie platnosti tohto rozhodnutia je možné podľa § 40 ods. 3 stavebného zákona len na základe dostatočne odôvodnenej žiadosti podanej stavebnému úradu minimálne 90 dní pred uplynutím uvedenej lehoty.

V.	Námietky účastníkov konania:

V územnom konaní vzniesli svoje pripomienky a námietky účastníci konania KOLPO a.s., Kopčianska 65, Bratislava, DOMES a.s , Kopčianska 65, Bratislava, Redevco Slovakia Petržalka, s.r.o., Grösslingova 4, Bratislava, Priemyselný park Kopčany a.s., Kopčianska 63, Bratislava. Pripomienkam, ktoré sa týkali prekládky inžinierskych sietí spoločnosti KOLPO a.s.; nosnosti prístupovej komunikácie stavebný úrad vyhovel. Ostatné pripomienky zamietol.

O d ô v o d n e n i e

	Stavebný úrad obdržal žiadosť spoločnosti DOPRAVOPROJEKT, a.s., Kominárska 2,4, Bratislava, ktorá v konaní zastupuje navrhovateľa Železnice Slovenskej republiky, Klemensova 8, Bratislava o vydanie územného rozhodnutia na stavbu „ŽSR, Bratislava – Železničné zapojenie letiska M.R.Štefánika, 1.etapa“ na pozemkoch parc. č. 1741, 3059/28, 3060/8, 3063/45, 3063/51, 3067, 3069/3, 3073/2, 3073/70, 3073/75, 3074/2, 3074/3, 3074/22, 3074/25, 3074/26, 3075, 3076/2, 3077, 3083/4, 3083/12, 3083/15, 3083/16, 3083/17, 3083/19, 3083/24, 3083/26, 3083/27, 3085/1, 3096/1, 3096/3, 3096/38, 3096/39, 3097/2, 3099/1, 3683/2, 3686/1, 4921, 4925, 5060/2, 5068/11, 5074, 5075/4, 5332/3, 5335/10 v katastrálnom území Petržalka. 

Stavebný úrad oznámil začatie územného konania dotknutým orgánom a všetkým známym účastníkom konania verejnou vyhláškou podľa § 36 ods. 4 stavebného zákona  a zároveň v zmysle § 36 ods. 2 upustil od ústneho konania a miestneho zisťovania, nakoľko na dané územie je spracovaná územnoplánovacia dokumentácia na základe ktorej možno posúdiť návrh na územné rozhodnutie. Účastníci konania mohli svoje pripomienky a námietky uplatniť najneskôr do 16.3.2009.

V priebehu územného konania navrhovateľ doplnil zoznam účastníkov konania o nových účastníkov konania. Z toho dôvodu stavebný úrad vlastníkom pozemkov  parc. KNC 3067/32, 3067/33, 3067/34, 3067/35, 3067/36, 3083/13, 3083/14, 3083/28, 3083/42, 3084/5, 3097/4, par. PKN 4915 a zároveň vlastníkom susedných pozemkov a susedných stavieb, ktorých vlastnícke alebo iné práva k pozemkom alebo stavbám môžu byť územným rozhodnutím priamo dotknuté a ktorým stavebný úrad opomenul oznámiť začatie územného konania, oznámil, že bolo začaté územné konanie vo veci umiestnenia stavby a stanovil im lehotu na uplatnenie námietok.

V územnom konaní vzniesli svoje pripomienky a námietky účastníci konania spoločnosti - KOLPO a.s., so sídlom Kopčianska 65, Bratislava, DOMES a.s., so sídlom Kopčianska 65, Bratislava, Redevco Slovakia Petržalka, s.r.o., so sídlom Grösslingova 4, Bratislava, Priemyselný park Kopčany a.s., so sídlom Kopčianska 63, Bratislava. 

Pripomienky účastníka konania spoločnosti DOMES a.s., Kopčianska 65, Bratislava zo dňa 2.3.2009 (citované v plnom znení):

Po nahliadnutí do PD pre ÚR k umiestneniu stavby v žkm 0,799 a žkm 0,895 (smer Kittsee) nemáme pripomienky, ale žiadame, aby boli dodržané vzdialenosti samotnej stavby skladov s AB a oplotenia v zmysle vyjadrenia k stavebnému povoleniu „Obchodno-skladových priestorov“, DOMES a.s., Kopčianska č. 41, ŽSR Bratislava, GR, odbor rozvoja č. 719/2008/O222/Be31 zo dňa 14.2.2008, ŽSR oblastné riaditeľstvo Trnava č. 937/2008/389902/SŽTS/F1.05 zo dňa 8.2.2007 a Dopravoprojektu a.s., Kominárska 2, 4 č. 9576/07-2160/8600-01 zo dňa 6.12.2007, ktoré prikladáme, aby bola areálová komunikácia zúžená v čo najmenšej miere a aby bola jednosmerne prejazdná pre kamióny, v zmysle jednaní, ktoré prebehli medzi zástupcami fi DOMES a.s. a Ing. Kačom, projektantom Dopravoprojektu, ktorý obdržal i skutočné zameranie celej našej stavby v elektronickej podobe. 
Ďalej trváme na vybudovaní protihlukového bariérového oplotenia v celej dĺžke par. č. 3083/4 a 3083/26, k.ú. Petržalka o výške min. 4,5 m tak, ako je to navrhnuté vo vyjadrení Dopravoprojektu a.s. zo dňa 6.12.2007, ods.2.
Uvedené požiadavky žiadame zapracovať v plnom rozsahu do rozhodnutia stavby tak, aby boli zapracované navrhovateľom do PD pre stavebné povolenie.

Pripomienka na vybudovanie protihlukového bariérového oplotenia v celej dĺžke par. č. 3083/4 a 3083/26, k.ú. Petržalka nemá opodstatnenie, nakoľko v zmysle predloženej projektovej dokumentácie pre územné rozhodnutie je začiatok navrhovanej protihlukovej steny v km 0.399, pokračuje pozdĺž železničnej trate a končí v km 1.152. Z toho vyplýva, že protihluková stena je umiestnená v celej dĺžke pozemkov parc. č. 3083/4 a 3083/26. 

Pripomienku, ktorá sa týkala dodržania vzdialenosti medzi stavbou, oplotením spoločnosti DOMES a.s. a osou železničnej koľaje nemá opodstatnenie. Stavba „Obchodno-skladové priestory, Kopčianska ul., Bratislava“ spoločnosti DOMES je situovaná v ochrannom pásme dráhy. K možnosti povolenia stavby v ochrannom pásme dráhy sa, ako príslušný dráhový správny orgán vyjadril  Úrad pre reguláciu železničnej dopravy, ktorý vo svojom záväznom stanovisku súhlasil s realizáciou stavby s dodržaním podmienky zriadenia stavby v min. vzdialenosti 10,77 m od osi žel. koľaje a dočasné pletivové oplotenie v min. vzdialenosti 4,0 m.  

Pripomienku, ktorá sa týkala výšky min. 4,5 m protihlukového bariérového oplotenia stavebný úrad zamieta. 

Dôvody, ktoré viedli stavebný úrad k zamietnutiu pripomienky:

Na základe výsledkov hlukovej štúdie vypracovanej v rámci stavby je v dokumentácii pre vydanie územného rozhodnutia navrhnuté vybudovanie protihlukovej steny. Požadovaná výška protihlukovej steny je 3,00 m od STKP krajnej koľaje. Skutočná výška steny od upraveného terénu je 3,6 m a 4,1 m. Navrhnutá výška protihlukovej steny je postačujúca, nie je potrebné ju budovať do výšky 4,5 m, ako požaduje spoločnosť DOMES a.s. Spoločnosť DOPRAVOPROJEKT a.s. vo vyjadrení č. 9576/07-2160/8600-01 zo dňa 6.12.2007, na ktoré sa odvoláva spoločnosť DOMES vo svojich požiadavkách, odporúča vybudovať protihlukovú stenu s výškou 3,00 m nad temenom koľajnice a nie 4,5 m ako požaduje spoločnosť DOMES a.s..

Pripomienky účastníka konania spoločnosti KOLPO a.s., Kopčianska 65, Bratislava zo dňa 2.3.2009 (citované v plnom znení):

Po nahliadnutí do PD sme zistili, že Dopravoprojekt a.s., Kominárska 2,4, Bratislava pri prekládke oplotenia KOLPO a.s., Kopčianska 65, Bratislava, areál Kolmá 4, parc.č. 3683/2, nerešpektoval naše pripomienky, týkajúce sa prekládky našich inžinierskych sietí dotknutých, resp. v ochrannom pásme prekladaného oplotenia a výstavby komunikácie v rohu parcely č. 3683/2 k.ú. Petržalka, viď priložený výkres a snímku z KM.
Jedná sa o prekládky:
- NN elektro rozvodov – prípojky pre celý areál. Žiadame preložiť mimo komunikácie cca 5 m smerom od koľajiska od súčasného stavu, aby nn kábel bol mimo komunikácie. Preložiť v celej dĺžke z areálu Priemyselný park a.s. až po rozvodnú skriňu umiestnenú na skladovej hale KOLPO a.s.
- Prekládka prípojky vody pre halu č.2 KOLPO a.s.
- Prekládka kanalizačnej vpuste smerom k hale č.2 KOLPO a.s.
- Prekládka kamerového a zabezpečovacieho systému areálu + telefónnej prípojky, sú vedené v dvoch chráničkách, DN 150
- Prekládka plynovej prípojky pre halu č.2 KOLPO a.s. 

Ďalej sme požadovali vybudovanie nového protihlukového bariérového oplotenia v úseku pred administratívnou budovou KOLPO a.s. v dĺžke 60 m, v =  4,5 m, viď priložený nákres, ktoré by zabezpečovalo odhlučnenie budovy od hluku na komunikácii.
- Uvedené požiadavky žiadame zapracovať v plnom rozsahu do rozhodnutia o umiestnení stavby tak, aby boli zapracované navrhovateľom do PD pre stavebné povolenie.

Pripomienke, ktorá sa týkala prekládok inžinierskych sietí spoločnosti KOLPO a.s. stavebný úrad v plnom rozsahu vyhovel a preniesol ju do podmienky č. 7 tohto rozhodnutia.

Pripomienku, ktorá sa týkala vybudovania nového protihlukového bariérového oplotenia, ktoré by zabezpečovalo odhlučnenie budovy od hluku na komunikácii stavebný úrad zamieta.

Dôvody, ktoré viedli stavebný úrad k zamietnutiu pripomienky:

Navrhovaná prístupová komunikácia z Panónskej cesty, ktorá povedie pred administratívnou budovou spoločnosti KOLPO zabezpečuje dopravné napojenie areálu spoločnosti Priemyselný park Kopčany, nakoľko úrovňové priecestie v žskm 6,616 cez ktoré bol areál prístupný sa ruší. Nakoľko sa jedná o účelovú komunikáciu, ktorá zabezpečuje príjazd vozidiel do jedného objektu, pričom jej smerové pomery neumožňujú rýchlosť prejazdu viac ako 15km/h nepredpokladá sa s prekročením povolenej hladiny hluku a z toho dôvodu protihluková stena nie je potrebná.

Pripomienky účastníka konania spoločnosti Priemyselný park Kopčany a.s., Kopčianska 63, Bratislava zo dňa 2.3.2009 (citované v plnom znení):

Spoločnosť Priemyselný park Kopčany a.s. ako vlastník pozemku parc.č. 3099/1 KÚ Petržalka a tým účastník územného konania o umiestnení stavby „ŽSR, Bratislava – Železničné zapojenie letiska M.R. Štefánika, 1. etapa“ nesúhlasí s umiestnením objektov stavby č. SO 31-05-30 (Petržalka – Kitsee, železničný spodok), SO 31-05-31 (Petržalka – Kitsee, železničný zvršok), SO 31-07-80 (Preloženie oplotenia fy Priemyselný park Kopčany) na jej pozemku číslo 3099/1 KU Petržalka.
Stavebný objekt preloženie oplotenia našej spoločnosti predpokladá posunutie oplotenia nášho areálu cca 1,5 m /projektová dokumentácia túto kótu neudáva/.
Súčasťou objektu preložka oplotenia je aj premiestnenie vrátnice bufetov.
	Železnice Slovenskej republiky sú podľa listu vlastníctva 2030 KU Petržalka vlastníkmi parciel č. 3085/1, 3085/2 a 385/3, ktorých veľkosť a súbežná poloha s predpokladaným umiestnením stavebných súborov na parcele 3099/1 umožňuje umiestnenie SO 31 05 31 /železničný zvršok/ mimo pozemku našej spoločnosti a to priamo na pozemky navrhovateľa – ŽSR Bratislava. Túto skutočnosť budeme dokladovať odborným posúdením. Žiadame týmto stavebný úrad, aby nám umožnil predložiť odborný posudok v lehote do 30 dní.
	Zúženie parcely číslo 3099/1 o cca 1,5 m v časti súbežnej s vlakovými koľajami a budovou skladov na parcele číslo 3100/1 nám znemožní modernizáciu nakladacích terminálov skladu pre nakládku kamiónov a rozšírenie vnútroareálovej komunikácie pre dopravnú obsluhu budúcej zástavby južnej časti parcely 3099. Úprava (rozšírenie a modernizácia) vnútroareálovej komunikácie, ktorú plánujeme v časovej horizonte 5 rokov pri zvýšení potreby dopravnej obsluhy pri predpokladanej zástavbe južnej časti parcely 3099/1 priamo súvisí so zrušením železničného priecestia žkm 0,494. Právny predchodca spoločnosti Priemyselný park Kopčana a.s. spoločnosť STAVOMONTÁŽE BRATISLAVA a.s. dal súhlas na zrušenie tohto priecestia s podmienkou, že ŽSR Bratislava zabezpečia prístup k jej pozemkom z Panónskej cesty. Priecestie bolo ŽSR Bratislava zrušené a podmienka – zabezpečenie prístupu z Panónskej cesty nebola ŽSR Bratislava splnená.
Spoločnosť Priemyselný park Kopčany a.s. ďalej nesúhlasí so zámerom navrhovateľa ŽSR Bratislava získať pre realizáciu stavebného súboru  SO 31-07-71 (Prístupová komunikácia z Panónskej cesty) do vlastníctva časť pozemku p.č. 3099/1. Časť novej prístupovej komunikácie, ktorá má byť umiestnená na našej parcele 3099/1 má byť súčasťou vnútroareálových komunikácií Skladového areálu spoločnosti Priemyselný park Kopčany a.s. ako náhrada za zrušenú časť vnútroareálovej prístupovej cesty.
Spoločnosť Priemyselný park Kopčany a.s. ďalej požaduje
1.	aby komunikácia stavebného súboru SO 31-07-71 (Prístupová komunikácia z Panónskej cesty) bola trvale verejne prístupná cesta mimo časti na parcele číslo 3099/1
2.	aby bola zabezpečená zmena organizácie dopravy na Panónskej ceste a jej okolí tak aby bola prístupná aj pre kamióny
Uvedenú zmenu organizácie dopravy žiadame prerokovať a odsúhlasiť pred vydaním územného rozhodnutia v dopravnej komisii Magistrátu hl. mesta SR Bratislavy.
3.	aby nosnosť komunikácie bola minimálne 40 ton
4.	aby prekládka vrátnice bola súčasťou objektu SO 31-07-71 Prístupová komunikácia z Panónskej cesty

Pripomienky, ktoré sa týkali zmeny umiestnenia stavebných objektov SO 31-05-30, SO 31-05-31, SO 31-07-80 a zmeny organizácie dopravy na Panónskej ceste stavebný úrad zamieta.

Dôvody, ktoré viedli stavebný úrad k zamietnutiu pripomienok:

Umiestnenie stavby je limitované dopravno-technologickým riešením rusoveckého zhlavia stanice Bratislava Petržalka, mostnými podporami diaľničnej estakády a estakády na Bratskej ulici, polohou dnešnej železničnej trate na Rusovce. Tieto obmedzujúce podmienky vrátane obojstranného zastavania železničnej trate neželezničnými spoločnosťami neumožňujú iné riešenie umiestnenia stavby.

Zmena organizácie dopravy na Panónskej ceste nie je predmetom riešenia navrhovanej stavby. K umiestneniu stavby sa z hľadiska bezpečnosti a plynulosti cestnej premávky  vyjadril Krajský dopravný inšpektorát KR PZ v Bratislave, ktorý si vo svojom stanovisku uplatnil pripomienku, aby bol k ďalšiemu stupňu konania odborne spôsobilým projektantom vypracovaný projekt organizácie dopravy počas výstavby a projekt organizácie dopravy – trvalé značenie a oba tieto projekty musia byť schválené OK OD Magistrátu Hl. m. SR Bratislavy. Stavebný úrad tieto pripomienky zapracoval do podmienok územného rozhodnutia.

Pripomienky, ktoré sa týkali stavebného objektu SO 31-07-71 Prístupová komunikácia z Panónskej cesty a prekládky vrátnice sú neopodstatnené. Podľa predloženej projektovej dokumentácie pre vydanie územného rozhodnutia prístupová komunikácia z Panónskej cesty, ktorá zabezpečuje dopravné napojenie spoločnosti Priemyselný park Kopčany na Panónsku cestu je verejne prístupná až po vjazd do areálu spoločnosti na pozemku parc. č. 3099/1. V mieste vjazdu bude v jestvujúcom oplotení vybudovaná nová brána. Súčasťou objektu SO 31-07-71 je v zmysle projektovej dokumentácie aj premiestnenie jestvujúcej vrátnice v areáli spoločnosti Priemyselný park Kopčany. 

Pripomienke, ktorá sa týkala nosnosti komunikácie stavebný úrad v plnom rozsahu vyhovel a preniesol ju do podmienky č. 8 tohto rozhodnutia.

Pripomienky účastníka konania spoločnosti REDEVCO Slovakia Petržalka s.r.o., Leškova 16, Bratislava zo dňa 4.3.2009 (citované v plnom znení):

1.	V prípade ak dôjde v súvislosti s objektom „SO 31-07-81 Preložka oplotenia fy REDEVCO Slovakia Petržalka“ k trvalému záberu častí pozemkov REDEVCO, je predpokladom prevodu vlastníckeho práva k príslušným častiam pozemkov splnenie najmä nasledovných podmienok: 
- 	úhrada kúpnej ceny zo strany Navrhovateľa, ktorej výška bude zodpovedať trhovej hodnote stanovenej znaleckým posudkom,
- 	poskytnutie súčinnosti Navrhovateľa v rámci stavebného konania týkajúceho sa OC, pri zabezpečení plnenia podmienok stanovených príslušným stavebným úradom v súvislosti s výstavbou OC, ktoré sa bude týkať predovšetkým sadových úprav a výstavby kríkového porastu a stromov, ktoré boli podľa príslušnej projektovej dokumentácie naplánované na častiach pozemkov, ku ktorých trvalému záberu dôjde, a to umožnením realizácie sadových úprav a výsadby kríkového porastu a stromov na pozemkoch navrhovateľa v blízkosti OC tak, aby došlo k dodržaniu podmienok stavebného úradu stanovených v rámci príslušného stavebného konania,
- 	poskytnutie súčinnosti Navrhovateľa v stavebnom konaní udelením súhlasu na zariadenie stavebných objektov OC v ochrannom pásme železničnej trate.
2.	V súvislosti so zrušením úrovňového železničného priecestia v žkm 0.624 50 žel. trate ŽST Petržalka – Kittsee, požadujeme zabezpečenie napojenia areálu spoločnosti REDEVCO na Panónsku cestu, ako optimálne sa javí predĺženie navrhovaného objektu „SO 31-07-71 Prístupová komunikácia z Panónskej cesty“ pozdĺž železničnej trate až po hranicu pozemkov parcelné č. 3096/3, 3099/18.
3.	Všetky náklady, ktoré vzniknú REDEVCO v súvislosti so stavbou ŽSR ako aj nákladov, ktoré vzniknú pri realizácii požiadaviek REDEVCO podľa bodov 1. – 3. vyššie, bude znášať Navrhovateľ.

Pripomienky stavebný úrad zamieta.

Dôvody, ktoré viedli stavebný úrad k zamietnutiu pripomienok:

1. 	Majetkovoprávne vysporiadanie pozemkov stavebný úrad v územnom konaní nerieši.
Stavebný úrad sa oboznámil s projektovou dokumentáciou, ktorá bola súčasťou povolenia stavby „Obchodné zariadenie Petržalka“ pre stavebníka spoločnosť Redevco Slovakia Petržalka. Podľa overenej projektovej dokumentácie (časť sadové úpravy) sa v mieste budúceho záberu z pozemku spoločnosti REDEVCO, ktorý je vyvolaný preložkou oplotenia spoločnosti neuvažuje s výsadbou stromov a kríkov.
2.	Napojenie areálu spoločnosti REDEVCO je zabezpečené z účelovej komunikácie na pozemku parc.č. 3091/5, ktorá je pripojená na Panónsku cestu. Z toho dôvodu nie je potrebné nové napojenie areálu, ktoré by vzniklo predĺžením objektu „SO 31-07-71 Prístupová komunikácia z Panónskej cesty“. V zmysle schválenej projektovej dokumentácie povolenia stavby „Obchodné zariadenie Petržalka“ bolo pripojenie stavby riešené z účelovej kominikácie na pozemku 3091/5 a neuvažovalo sa s pripojením stavby na železničné priecestie, ktoré sa výstavbou stavby „ŽSR, Bratislava – Železničné zapojenie letiska M.R.Štefánika, 1.etapa“ ruší. 
3.	Pripomienka sa týka majetkoprávneho vysporiadania, ktorý stavebný úrad v územnom konaní nerieši.

K umiestneniu stavby sa v územnom konaní kladne vyjadrili: Hlavné mesto SR Bratislava, Ministerstvo obrany SR, Magistrát hl. mesta SR Bratislavy (ODP), Okresné riaditeľstvo Hasičského a záchranného zboru v Bratislave, Ministerstvo dopravy pôšt a telekomunikácií, Regionálny hygienik, Obvodný úrad životného prostredia v Bratislave, Bratislavská vodárenská spoločnosť a.s., Slovenský plynárenský priemysel a.s., Západoslovenská energetika a.s., Slovak Telekom a.s.,  Krajské riaditeľstvo PZ v Bratislave, Obvodný úrad v Bratislave, odbor civilnej ochrany, Krajský pamiatkový úrad Bratislava, Obvodný banský úrad v Bratislave, Národná diaľničná spoločnosť a.s., Slovenský pozemkový fond Bratislava, Slovenská elektrizačná prenosová sústava a.s., UPC Broadband Slovensko s.r.o., SITEL s.r.o., TRANSPETROL a.s., Energotel a.s.,  Invitel International SK s.r.o., SWAN a.s., Ministerstvo vnútra SR, Obvodný pozemkový úrad.
Stavebný úrad preskúmal a posúdil stanoviská účastníkov konania, dotknutých orgánov a ich vzájomný súlad. Uvedené stanoviská boli skoordinované a zahrnuté do podmienok tohto rozhodnutia.
Umiestnenie stavby je v súlade s Územným plánom hlavného mesta SR Bratislavy, rok 2007. Pre územie, ktorého súčasťou je záujmová lokalita, funkčné využitie územia: železničné trate. 
Vzhľadom na vyššie uvedené stavebný úrad rozhodol tak, ako je uvedené vo výrokovej časti tohto rozhodnutia.

Poučenie

Proti tomuto rozhodnutiu je možné podať odvolanie do 15 dní odo dňa jeho oznámenia na mestskej časti Bratislava-Petržalka, Kutlíkova 17, 852 12 Bratislava. Toto rozhodnutie je preskúmateľné súdom po vyčerpaní riadnych opravných prostriedkov. 

                                                                                                      
Milan Ftáčnik
	starosta